**Stretnutie školských odborárov v Krakove**

V dňoch 15.-16. mája 2017 sa na pozvanie predsedu poľského odborového zväzu učiteľov ZNP Slawomira Broniarza v poľskom Krakove stretli prezidenti odborových zväzov krajín strednej a východnej Európy (Poľsko, Slovensko, Česká republika, Maďarsko, Slovinsko, Bulharsko, Rumunsko, Estónsko a Litva). Hlavnou témou ich rokovania bola konzultácia návrhov zmien v štruktúre Education International – celosvetovej organizácie školských odborárov so sídlom v Bruseli. Náš zväz na stretnutí zastupoval predseda Pavel Ondek a vedúci Úradu Juraj Stodolovský.

Po úvodnej výmene informácií ohľadom situácie v školstve v jednotlivých krajinách poskytli účastníci svoje názory na najdôležitejšie témy týkajúce sa ich členstva v EI. Zhodli sa, že stretnutie primárne zamerajú na hľadanie spoločných stanovísk na otázky obsiahnuté v dotazníku, ktoré sa týkajú návrh zmien v štruktúre, fungovaní a výpočte členských príspevkov do EI. Nosnými témami diskusie boli otázky týkajúce sa:

- zastúpenia, podpory a poskytovania služieb zo strany EI svojim členským organizáciám

- komunikácie medzi výkonnými zástupcami EI a členmi

- systému zastupiteľskej demokracie v rámci EI a prehodnotenie rozloženia hlasov medzi bohatými a chudobnými štátmi

- Ústavy a stanov EI ako základných dokumentov

- volebného systému v rámci Kongresu a jeho periodicity

- narábanie s finančnými prostriedkami a rozhodovanie v rámci jednotlivých regionálnych celkov

- kvót pre zastúpenie žien a špecifických profesijných skupín

- úloh členov výkonného výboru a generálneho tajomníka

- podpory interakcie a komunikácie medzi organizáciami na regionálnej úrovni

- využívania webovej stránky, moderných technológií, sociálnych sietí a mobilných telefónov na komunikáciu s členmi, atď.

Účastníci stretnutia následne diskutovali o možnostiach spolupráce pri čerpaní rôznych fondov určených na financovania odborárskych projektov a predbežne sa dohodli na kooperácii v roku 2018.

Predsedovia odborových zväzov na záver vyjadrili poďakovanie svojim poľským kolegom a zhodli sa, že takáto forma vzájomnej komunikácie je efektívna a môže priniesť presadenie spoločných záujmov aj v budúcnosti.

Zapísal: Mgr. Juraj Stodolovský, vedúci Úradu zväzu